ראשיפורטל פיננסיכל הכותרותשוק ההוןבארץגלובלי ושוקי עולםנדל''ן ותשתיותנתח שוק וצרכנותדין וחשבוןגלובס טקדעותמגזין Gליידי גלובסהמשרוקית בריאות גימיק או אמת: מה מסתתר מאחורי הטרנדים בקסמטיקה?
גימיק או אמת: מה מסתתר מאחורי הטרנדים בקוסמטיקה?
גימיקים שיווקיים אולי טובים לקידום מכירות, אך כשמדובר בקוסמטיקה יכולים להזיק לעור הפנים ● מהם הטיפולים הפופולריים שאין להם הוכחה מדעית? ומדוע חשוב לבחון לעומק כל טיפול לפני שנוהרים אחרי טרנדים אופנתיים?
הכותרות זועקות "כוכבות הוליווד גילו את הדרך להעלים קמטים", התמונות ברשתות החברתיות מציגות מהפך של עור עמום "לפני" טיפול חדשני ועור חיוני ובוהק מיד אחריו. סלבריטאיות מדווחות על הצלחה מסחררת, נשים עומדות בתור ומוכנות לשלם הון על בשורה מהפכנית ופורצת דרך. אבל לא למשך הרבה זמן. כעבור מספר חודשי הרצה, מגיע טיפול אחר שהופך לבשורה החמה החדשה וחוזר חלילה. איך שלום חנוך שר? "מה שבא בקלות באותה הקלות יעלם".
הבעיה היא שגימיקים שיווקיים אולי טובים לקידום מכירות, אך הם עלולים גם לפגוע במוניטין של ענף שלם. אנשים מאבדים את כושר האבחנה בין איכותי, אמין ומקצועי, נוהרים אחרי טרנדים ועל הדרך מפספסים את המוצרים שהוכחו מדעית ויכולים באמת להועיל לעור שלהם.
לדברי רונית שגב, ביולוגית וחוקרת עור ומייסדת חברת הקוסמטיקה Biofor, "הציבור הרחב נוטה לאמץ טיפולים עם שמות מדעיים או שמות עם צליל מפתה, מבלי לשאול את עצמו - מדוע בעצם שזה יעבוד? רוב האנשים כלל לא מנסים להבין את מנגנון הפעולה של טיפול, או מהו אותו רכיב 'קסום' בתכשיר שיכול להשפיע על העור וכיצד. כמובן שיש לא מעט טיפולים, מרכיבים ומוצרים שכן משפיעים לטובה על העור, אבל בגלל שאנשים השקיעו זמן ותקציב בכיוונים לא נכונים והתאכזבו מהקוסמטיקה באשר היא, הם מחמיצים הזדמנות ליהנות מטיפול אפקטיבי וארוך טווח".
בכתבה שלפניכם סוקרת שגב טרנדים עכשוויים - טיפולים מבוקשים שאין להם ערך ממשי או ידוע לטיפול בעור.
מסיכות הזהב היוקרתיות מצטלמות נהדר וכוכבות רבות מעלות תמונות שלהן מוזהבות ונוצצות למרחקים. הטענה היא שהמסכות מכילות זהב 24 קראט ושהמוצר יכול להחליק את העור ולהפוך אותו לזוהר יותר. שגב מסייגת, "לא כל מה שיפה כתכשיט תורם בהכרח לתפקוד העור. גם אם יש זהב אמיתי במוצר, הרי שאין שום מאמר מדעי או אסמכתא ליכולת של הזהב לשפר משהו בעור. זה גימיק שנשמע מושך ויוקרתי ותו לא".
לפעמים כל שצריך זו המלצה מהרופא כדי שמטופל יאמין שמדובר בטיפול אפקטיבי, גם אם הוא לא הוכח באופן מדעי. טיפול רפואי פופולרי שרק רופאים מורשים לבצע הוא מזותרפיה ואולי מכאן גם הביקוש הגבוה. שגב מסבירה, ש"הטיפול מבוסס על החדרת קוקטייל של ויטמינים וחומצה היאלורונית באמצעות דקירות במחט של מזרק אל העור. מדובר בסדרה בת כ-4 טיפולים הניתנים במרווח של חודש ביניהם, במטרה להשיג חידוש עור הפנים".
המפליא הוא שהטיפול קיים מזה כ-20 שנה במתכונתו הנוכחית, אולם לפי שגב אין אף מאמר מדעי אובייקטיבי שהוכיח כי הוא אכן משיג את המטרה שלשמה נוצר.
"המזותרפיה כשיטה רפואית להחדרת חומרים שונים לעור, משתמשת גם בחומרים אחרים המוחדרים לעור, למשל לטיפול בצלוליט ובעודפי שומן, שלהם דווקא יש מחקרים מדעיים התומכים ביכולת להשיג את המטרה, אבל לא לגבי הצעת העור".
שגב מספרת שקיים טיפול נוסף דומה שיש המכנים גם אותו מזותרפיה, אך השם המדויק יותר שלו הוא "מיקרונידלינג". טיפול זה כן הוכח כיעיל לעור, אבל פעולתו שונה לחלוטין. "טיפול זה מתייחס לשימוש במכשיר מכני או חשמלי עם מחטים, שפוצע את העור בצורה מבוקרת תוך כדי דקירות. בתהליך הריפוי והאיחוי בעור נוצר קולגן חדש (אותו מרכיב המעניק לעור את המוצקות), וכן נוצרים מרכיבי עור נוספים באופן שתורם לעיבוי, מיצוק, שיפור בקמטוטים ובנקבוביות פעורות והחלקת המרקם". בטיפול הזה צפיפות הדקירות שונה לגמרי, היא הרבה יותר גבוהה ולא מוחדרים לעור חומרים. עשרות מחקרים מדעיים מדגימים את יעילות השיטה והיא מקובלת הן במכוני קוסמטיקה והן בקליניקות רפואיות אסתטיות.
צמד המילים "החדרת חומרים" מהלך קסמים על מטפלים ועל מטופלים כאחד. שגב אומרת ש"כולם מדמיינים תרכובת קסמים, מעין תרכיז מעיין הנעורים, שניתן להחדיר לעור בטיפול קוסמטי ושתזין את העור בימים ובחודשים הקרובים. אבל אין טעם לעשות זאת כי לא קיים בעור מנגנון שחרור מושהה של ויטמינים או מרכיבי טיפוח אחרים. העור מפנה את מה שהוא לא זקוק לו והמרכיבים שנחוצים לעור נחוצים לו ברמה רציפה ויומיומית. אי אפשר לדחוס לעור חומרים. מה שכן ניתן לעשות, זה לטפל באופן קבוע בקרם או סרום לאורך זמן. רק למריחה מתמשכת שמחדשים מדי יום יש משמעות. על אותו עיקרון, אין היגיון גם במכשירים שנועדו ל'החדרת חומרים' ואלו גם לא בוססו באף מחקר מדעי".
במרוצת הזמן, יורדת קרנם של טיפולים שנחשבו בעבר לפופולריים, לרוב כי אנשים מתחילים להבין שהם חסרי תועלת. כאלה הם טיפולי חמצן . שגב מסבירה ש"החדרת חמצן היה טיפול נפוץ יותר בעשור הקודם, אבל גם כיום מוצע בקליניקות קוסמטיות. בטיפול הזה חמצן מפעפע אל עבר העור דרך מעין מסכת פלסטיק מיוחדת ומחולל חמצן. טכניקה אחרת היא התזה שלו על העור. החמצן אמור כביכול לחדור אל העור ולהגיע אל התאים. אבל לא רק שהטיפול הזה מעולם לא בוסס באף מחקר מדעי כדרך לשפר את מראה העור, הוא גם חסר כל היגיון קליני. חמצן מגיע לתאים מבפנים דרך זרם הדם ולא מבחוץ. חומרים אינם יכולים לחדור לעור בפאזה של גז. אולם חשוב יותר - תאי הגוף אינם מכירים דרך אחרת לצרוך חמצן מלבד המסלול הרגיל שמתחיל בכניסת האוויר לריאות".
לסיכום, שגב ממליצה בבחירת טיפול קוסמטי, לבחון לעומק מה מציע כל טיפול ולפנות מלכתחילה לטיפולים שיעילותם הוכחה באופן מדעי. "אם מקדישים זמן, משאבים ומטפחים ציפיות, כדאי להחזיר את ההשקעה וליהנות מהתוצאות לטווח הארוך".